Skiptar skoðanir um ársreikning Borgarbyggðar Frekari umræður urðu um ársreikning Borgarbyggðar á síðasta fundi sveitarstjórnar fyrir kosningar , þegar síðari umræða um reikninginn fór fram . Á fundinum lagði Geirlaug Jóhannsdóttir oddviti Samfylkingarinnar fram bókun þar sem fram kom gagnrýni á fjármálastjórn sitjandi meirihluta , en sveitarfélagið var rekið með tæplega 42 milljóna króna tapi á síðasta ári . „ Fjárhagsáætlun fyrir árið 2013 gerði ráð fyrir fjögurra milljóna króna hagnaði en raunin varð um 42 milljóna króna tap . Ársreikningurinn sýnir raunar verstu rekstrarniðurstöðu sem verið hefur frá árinu 2009 . Þetta gerist þrátt fyrir að tekjur hafi aukist um 7,6% milli ára og fjármagnskostnaður var lægri en áætlað var . Útgjöld jukust um 9,4% milli ára og varð rekstrarkostnaður 143 milljónum hærri en áætlað var . Verulega vantar því upp á festu í fjármálastjórn , “ segir í bókun Geirlaugar sem studd var af Jóhannesi Stefánssyni samflokksmanni hennar . „ Brýn þörf er á að bæta áætlanagerð og kostnaðareftirlit með framkvæmdum svo þær haldist innan samþykkts fjárhagsramma , “ segir enn fremur í bókun Geirlaugar og Jóhannesar . Þau telja meirihlutann ekki hafa innistæðu til að hreykja sér af fjármálastjórn undanfarinna ára . Björn Bjarki Þorsteinsson , formaður byggðarráðs lagði í kjölfarið fram bókun sem allir fimm fulltrúar meirihluta Sjálfstæðismanna og Vinstri grænna studdu . „ Rekstrarniðurstaða sveitarsjóðs var jákvæð um rúmar 9 milljónir , en hins vegar var neikvæð niðurstaða á rekstri B-hluta fyrirtækja sem gerir það að verkum að niðurstaðan á samstæðu Borgarbyggðar var neikvæð , “ segir í bókun meirihlutans . „ Það er því ljóst að efla þarf eftirlit með fjárhagsáætlun og á það einnig við um reiknaða liði eins og lífeyrisskuldbindingar . Samhliða aukinni áherslu á nýframkvæmdir í sveitarfélaginu er mikilvægt að eftirlit með framkvæmdaþáttum sé eflt . Það er hins vegar afar ánægjulegt að sé kjörtímabilið skoðað í heild sinni þá er afkoma sveitarsjóðs jákvæð um samtals 383 milljónir króna . “ Meirihlutinn fagnar hins vegar þeim árangri sem náðst hefur í lækkun skulda Borgarbyggðar á síðasta ári sem og á kjörtímabilinu . „ Það er ánægjulegt að góður árangur náðist við að lækka skuldir Borgarbyggðar á árinu 2013 . Skuldaviðmið sveitarfélagsins var í árslok 122% og hefur lækkað um 25 prósentustig á tveimur árum . Á árinu var greitt af lánum fyrir 364 milljónir og var lögð áhersla á að greiða upp lán með óhagstæðum vaxtakjörum . “ Meirihlutinn telur hins vegar mikilvægt að huga vel að eftirliti með fjármálastjórn sveitarfélagsins . „ Eftir sem áður er mikilvægt að við höldum vöku okkar , eftirlit með rekstrinum þarf áfram að vera öflugt og hverja krónu þarf að nýta eins vel og mögulegt er . “